钦定古今图书集成/明伦汇编/氏族典/第501卷 > 《苏州府志》 > 陆倕
## 钦定古今图书集成/明伦汇编/氏族典/第501卷 > 《苏州府志》 > 陆倕

按《梁书陆倕传》，“倕字佐公，吴郡吴人也。晋太尉玩六
世孙。祖子真，宋东阳太守。父慧晓，齐太常卿。倕少勤
学，善属文，于宅内起两间茅屋，杜绝往来，昼夜读书，
如此者数载，所读一遍，必诵于口。举本州秀才，辟议
曹从事参军。天监初，转主簿。与乐安任昉友善，为《感
知己赋》。高祖雅爱倕才，敕撰新漏刻铭，迁太子中舍”
人，又诏为《石阙铭记》奏之。迁中书侍郎、司徒司马、太
子中庶子、廷尉卿。普通七年卒，年五十七。文集二十
卷行于世。第四子缵，早慧，十岁通经，为童子奉车郎，
卒。